Ste práve bez práce a nájsť tú trvalú sa vám nedarí? Inšpirujte sa piatimi jednoduchými tipmi, ako si privyrobiť, aj keď ste práve nezamestnaný.
Len málokto má to šťastie, že po ukončení jedného pracovného pomeru plynule prejde do ďalšieho zamestnania. Najnovšie údaje hovoria, že obdobie nezamestnanosti trvá na Slovensku v priemere 31,7 mesiaca (teda viac než 2,5 roka). To je dosť dlho, nemyslíte?
Ste bez práce a sedíte doma len s tým, že každý deň refreshujete Profesia.sk, či náhodou nepribudla nová pracovná ponuka? Úprimne, robíte toho dosť málo. Nevyužívate totiž vo svoj prospech obrovskú výhodu, ktorú máte oproti zamestnaným ľuďom. Svoj voľný čas.
Ak ste ho doteraz premárnili vstávaním o deviatej len kvôli povinným návštevám úradu práce a frflaním, že nezamestnaný nemá žiadnu šancu si aspoň ako-tak zarobiť, verím, že po prečítaní tohto článku definitívne pozmeníte svoje návyky. A nielen to. Môžete sa naučiť správne a efektívne využívať čas vo svoj napríklad aj finančný prospech. Inšpirujte sa týmito piatimi zárobkovými aktivitami vhodnými pre každého, kto je momentálne bez práce!
1. Babysitting je v móde
Pre vyťažených rodičov je náročné skĺbiť pracovné i rodinné povinnosti a občas je aj vyzdvihnutie detí zo škôlky nadľudský výkon. Preto čoraz viac ľudí hľadá občasnú či pravidelnú výpomoc. Ak sa dokážete postarať o deti, skvelú príležitosť pre vašu peňaženku ponúka portál Domelia.sk. Zadarmo si vytvoríte profil s ponukou vašich služieb a môžete sledovať aktuálne inzeráty rodín z vášho okolia, ktoré hľadajú niekoho na stráženie ratolestí.
2. Mali ste bohatú úrodu? Speňažte ju
Súčasným trendom sú bio produkty. Ovocie a zelenina zo záhradky sú preto veľmi oceňované. Ak ste mali v záhrade úspešný rok, pouvažujte nad predajom plodín. Stačí zadať inzerát na špecializované portály, napríklad Farmicka.sk alebo Predavamezdvora.sk. Verte, že záujemcov určite nájdete.
3. Za upratanie bytu dobre platia
Možno sa budete čudovať, ale čoraz viac ľudí nestíha bežné domáce práce. Utrieť prach, povysávať, umyť okná či vyžehliť? Na takéto aktivity mnohým nezostáva energia. Viete, koľkí by práve teraz uvítali pomoc pri týchto činnostiach? Ak patríte medzi tých šťastlivcov, pre ktorých je upratovanie obľúbená činnosť, využite to!
4. Zarobte na svojich vedomostiach
Ste absolvent strednej alebo vysokej školy a zatiaľ sa vám nedarí nájsť si prácu? Zarobte si svojimi vedomosťami inak! Ak napríklad ovládate plynule cudzí jazyk, začnite ponúkať súkromné hodiny. Mnoho ľudí uprednostňuje individuálny prístup pred plnou triedou žiakov v jazykovej škole a kopa rodičov zháňa doučovanie pre svoje deti. Už viete, koľko si vypýtate na hodinu?
5. Máte šikovné ruky? Predávajte svoje diela
Či už maľujete, šijete, vyrezávate, skrátka ak hocičo vyrábate, nenechávajte si svoje diela len pre seba. Na internete nájdete portály, ktoré sa zameriavajú na predaj handmade výrobkov. Veľmi populárnym je napríklad Sashe.sk, stačí sa zaregistrovať, nafotiť svoje výtvory a pridať k nim cenu. Jednoduché, však?
Byť bez práce neznamená nemať čo robiť
Radi pečiete? Vytvorte si vlastný web a začnite predávať svoje torty a koláčiky. Ak ste zdatný v grafike, existuje kopec webov, na ktorých si môžete prilepšiť výrobou log, bannerov či ilustrácií. Ďalšou možnosťou je účasť v platených online prieskumoch. Príležitostí na privyrobenie je skutočne veľa, poďte do toho! Aj takto môžete predísť apatii, ktorá často pochytí dlhodobo nezamestnaných. Možností je viac, než sa zdá.
Hlavne fungujte ako v pracovnom režime. Vstaňte, deň začnite lúskaním inzerátov a reagujte na pracovné ponuky. Myslite na to, že v každom zamestnaní sa pracuje od – do, a aj vy si vytvorte pracovný návyk. Venujte čas vlastným aktivitám, ktoré vám prinesú istú finančnú sumu a okrem peniažkov aj nové skúsenosti. Tak čo, idete do toho? :)